Ska Keller, copreședinta grupului verzilor din Parlamentul European: Guvernul României, care vrea să legalizeze corupția, încearcă să o discrediteze pe Kovesi/ Cerem statelor membre să arate că sunt de partea justiției și să nu cedeze presiunilor

Copreședinta grupului verzilor din Parlamentul European, Ska Keller, a declarat, joi, după ce coferința președinților din Parlamentul European și-a exprimat sprijinul pentru nominalizarea Laurei Codruța Kovesi la șefia Parchetului European, că Guvernul României încearcă să o discreteze pe fosta șefă DNA chiar și azi și le cere statelor membre să nu cedeze presiunilor exercitate de Guvern.

”Guvernul României, care vrea să treacă o serie de legi care legalizează de facto corupția în beneficiul oficialilor, încearcă să o discrediteze pe Kovesi folosind Parchetul chiar și azi. Cerem statelor membre să arate că sunt sunt de partea justiției și că nu cedează presiunilor exercitate de guvernul României în ce privește selecția finală a șefului Parchetului European”, a declarat Keller.

Copreședinta verzilor mai arată că Parlamentul European a trimis prin decizia de azi un puternic mesaj că luptă împotriva corupției și a fraudelor transfrontaliere prin alegerea unei persoane cu o asemenea experiență și expertiză. ”Laura Codruța Kovesi are un palmares aproape de neegalat în ce privește susținerea justiției și anchetarea oficialilor pentru fapte de corupție, în ciuda încercărilor disperate ale guvernului PSD-ALDE de a-i împiedica activitatea”, afirmă Ska Keller.

La rândul său, Philippe Lamberts, celălalt copreședinte al grupului verzilor din PE, a declarat că ”Parlamentul European le-a dovedit românilor, care s-au săturat de corupția endemică a guvernului PSD-ALDE, că susține lupta lor”.

Conferința președinților din Parlamentul European a decis astăzi să susțină nominalizarea Laurei Codruța Kovesi, fosta șefă a DNA, pentru funcția de procuror-șef al Parchetului European. Parlamentul urmează acum să negocieze cu Consiliul Uniunii, având în vedere că statele membre au ales, prin votul ambasadorilor, pe candidatul francez, Francois Bohnert.

Sursa Foto: Facebook